mteb/MultiEupSlovakGenderClassification huggingface dataset:
Vážená pani predsedajúca, vážení priatelia, dovoľte mi na úvod poďakovať Tomaszowi Frankowskému za dobrodružnú prácu pre túto správu. Dámy a páni, dnes sme svedkami ako kvôli nedostatočnej podpore chudobných detí v športe sa prehlbuje elitárstvo bohatých rodín, bohatých, bohatých detí. Šport sa stáva stále drahšou a pre chudobné deti, žiaľ, aj nedostupnou záležitosťou. Musím, bohužiaľ, skonštatovať, že mnohé športy nie sú dostupné pre najchudobnejšie deti v Európe. Absolvoval som desiatky stretnutí s chudobnými rodičmi, ktorí mi vlastne dali za pravdu. Dostupnosť športu je podmienená dobrou finančnou rodinnou kondíciou. Inak povedané, státisíce európskych rodín nemôžu svojim deťom platiť trénera, kúpiť športovú výstroj. Mnohí rodičia sú radi, keď dokážu svojim deťom zabezpečiť aspoň základné potreby. Z času na čas sa však objaví aj výnimka. Ako to bolo pred časom napríklad v mojej krajine na Slovensku. V prípade chudobného dievčatka z rómskej osady, jej meno je Anna Mária, ktorej sa podarilo vyhrať súťaž v behu, prejsť bez akejkoľvek športovej prípravy či výbavy. Bola obutá dokonca v obyčajných balerínkach, v ktorý chodila aj do školy. Jej víťazstvo v balerínkach mnohých doslova šokovalo. Jej víťazstvo je zároveň upozornením pre nás všetkých na nedostatočný záujem inštitúcií o chudobné deti, ktoré majú talent, no ich rodičia ho nedokážu kvôli chudobe podporiť. Nie je to len o jednej výnimočnej Anne Márii. Takýchto Anna Márií v balerínkach, ktoré si zaslúžia našu podporu, je množstvo. Považujem preto za dôležité, aby sme pri nastavovaní a budovaní európskych politík v oblasti športu mysleli aj na dôležitý prvok inklúzovnosti resp. musíme vytvárať podmienky pre šport aj pre najchudobnejšie deti v Európe.
Vážený pán predsedajúci, predpokladám, že keby tu bolo všetkých 705 europoslancov a každého z nich by som sa spýtal, kto je pravicový extrémista, tak nezdvihol by ruku nikto. Keby som sa opýtal vo Švédsku, v Taliansku, v Maďarsku, v Poľsku, v Španielsku, v Chorvátsku, kto je pravicový extrémista a kto volil pravicových extrémistov, tak nezdvihne ruku nikto. Jednoducho, každý by mi odpovedal, že je patriotom, že je patriotom svojej vlasti, že je švédskym patriotom, talianskym patriotom, maďarským patriotom, chorvátskym patriotom. Vám, liberálnej demokracii prekáža, že tu nie stúpa pravicový extrémizmus, ale že tu stúpa patriotizmus a patriotizmus nie je ani pravicový, ani ľavicový. Patriotizmus je jednoducho patriotizmus, vzťah k vlasti. A pokiaľ budú silné patriotické štáty národné, tak bude aj silná Európa. A pokiaľ nebude patriotizmus v každom štáte, pocit občana, lásky k svojej vlasti, k spolupatričnosti k Európe, tak to tu môže skončiť. Ja som tiež na Slovensku predsedom strany Slovenský patriot, a keďže tento pán búcha, tak končím.
Revízia zmlúv EÚ by mala reflektovať predovšetkým výsledky Konferencie o budúcnosti Európy. Občiansky hlas je veľmi dôležitý. Zároveň nás pandémia COVID-19 a nedostatok energií naučili, že Európska únia potrebuje viac kompetencií v oblasti zdravotníctva a energetiky.
Vážená pani predsedajúca, keď vidím, aký dopad začínajú mať niektoré tie sankcie na európsku ekonomiku, ako začínajú chýbať niektoré základné suroviny, ako prestávajú vyrábať fabriky, zatvárajú sa veľké automobilky, ako raketovo rastú ceny energií a potravín, tak sa vás musím spýtať, či cieľom tých protiruských sankcií má byť potrestať Ruskú federáciu alebo ekonomicky zdevastovať Európu, pretože mnohé z tých sankcií sú naozaj pripravené veľmi zle v neprospech Európy.  Hovoríme tu teraz o prichádzajúcej potravinovej kríze. Roky voláme po zásadnej reforme spoločnej poľnohospodárskej politiky Európskej únie. Neurobilo sa nič. Namiesto toho sa tu riešia nezmysly, ako počas minulého pléna, keď sa hlasovalo o chýbajúcich záchodoch pre tretie pohlavie. Preto navrhujem konštruktívne riešenie, začnime okamžite s obnovou poľnohospodárstva v strednej Európe. Je tam obrovský potenciál pre produkciu kvalitných, cenovo dostupných a zdravých potravín pre milióny ľudí. Nevyužíva sa to, nerobí sa s tým nič. Mohli by sme začať trošku myslieť konštruktívne a venovať sa konečne aj tomuto regiónu.
Vážený pán predsedajúci, sociálne orientovaná ekonomika a hospodárstvo prináša množstvo pozitívnych aspektov s dôrazom na dobrý a kvalitný život jednotlivca, rodiny, spoločnosti, ale aj komunít. Európske hospodárstvo musí byť konkurencieschopné, ale zároveň ako sociálna demokratka vyzývam Európsku komisiu, ale aj národné vlády, aby posilnili sociálne istoty a s tým spojené ciele. Odmietnime hon za ziskom ako najvyššiu hodnotu v našom hospodárstve. Najvyššou hodnotou je súžitie v mieri a istote a naplnenie všetkých základných potrieb. Sociálne podniky musia reinvestovať zisky do sociálnych projektov, vytvárajúc pritom pozitívny cyklus zlepšovania života. Rovnako by som chcela zdôrazniť, že Európska komisia a členské štáty musia stimulovať služby a podporu pre pomoc našej strednej a staršej generácii, ktorá už nedisponuje ku koncu svojej kariéry potrebnou flexibilitou zaradiť sa do nových trendov, ako je digitalizácia a s tým spojený dopad umelej inteligencie na pracovné trhy.
Vážená pani predsedajúca. V prvom rade sa chcem poďakovať veľmi pekne všetkým trom spravodajcom za dobre pripravené správy. Začiatkom minulého roka sme mali veľké očakávania vo vzťahu k zahraničnej politike Európskej únie. Očakávali sme, že naozaj budeme zohrávať úlohy, ktoré súvisia s cieľom geopolitickej komisie, geopolitickej únie. Všetko však zmenila zásadným spôsobom pandémia. V dôsledku pandémie pociťujeme oveľa intenzívnejšie geopolitické rivality v našom susedstve. Oveľa viac zápasíme s Ruskou federáciou, s Čínou, s Tureckom v našom bezprostrednom susedstve. Takisto dezinformácie sa stali oveľa väčšou súčasťou našej zahraničnej politiky a problémom úspešnej zahraničnej politiky Európskej únie. A v neposlednom rade, aj udalosti u nášho najväčšieho transatlantického partnera ukazujú, že demokracia ako taká je krehká. Potrebujeme naozaj v zahraničnej politike zabojovať o naše hodnoty a potrebujeme tak urobiť veľmi účinne v našom bezprostrednom susedstve, kde musíme byť opäť vplyvným hráčom. A to sa týka zvlášť politiky rozšírenia. Rozšírenie bolo vždy najúspešnejšou zahraničnou politikou Európskej únie a nesmie sa stať obeťou bilaterálnych a historických sporov. Pre pár stromov musíme vidieť celý les. Európska únia musí byť schopná meniť svoje susedstvo, pretože tak ukáže, že je silná ako jeden projekt, ktorý stojí na pevných hodnotách. A tieto hodnoty musia byť aj hodnotami, ktoré vieme presadzovať za našimi hranicami, na západnom Balkáne, v našom susedstve.
Pani predsedajúca, vybudovanie kapitálovej únie je dôležité najmä pre malé a stredné podniky, ktoré sú chrbtovou kosťou našej ekonomiky. Z mnohých prieskumov vyplýva, že to, čím najviac trpia, a to najmä v čase krízy, je prístup k finančným zdrojom a nedostatok kapitálu. Oproti veľkým spoločnostiam a konkurencii tak majú veľkú nevýhodu. Ak chceme digitálnu, zelenú a inovatívnu ekonomiku, jedným dychom musíme hovoriť aj o finančnej podpore malých a stredných podnikov. Malá firma si jednoducho nebude môcť dovoliť zakúpiť také vybavenie a služby, aby dokázala držať krok s konkurenciou. Preto dobre nastavené podmienky kapitálovej únie im pomôžu prekonať ťažšie obdobie a ďalej sa rozvíjať. Vybudovanie kapitálovej únie je dôležité aj pre odstránenie európskej komparatívnej nevýhody v porovnaní s americkým kapitálovým trhom. Kapitálová únia je tak dôležitým prvkom pre európsky rast a tvorbu nových pracovných miest.
Ďalším bodom programu je správa, ktorú predkladá Markus Pieper v mene Výboru pre kontrolu rozpočtu, o Transparentnosti a zodpovednosti mimovládnych organizácií financovaných z rozpočtu EÚ (
Vážený pán predsedajúci, navrhované zmeny spoločnej poľnohospodárskej politiky podporujem. Národné štáty a poľnohospodári dúfajú a veria, že tieto legislatívne zmeny umožnia dosiahnuť stanovené ciele, zaistia stabilnú dodávku cenovo dostupných a kvalitných potravín. Kardinálnou otázkou je však podľa mňa politika rozvoja vidieka. Problém je akýsi zbytočný boj medzi zelenou politikou a poľnohospodárskou politikou a často rukojemníkmi tohto boja sa stávajú farmári. „
Pani predsedajúca, som rád, že dnes môžeme hovoriť o priemyselnej stratégii, pretože priemysel tvorí nielen 35 miliónov pracovných miest v Európskej únii, ale predstavuje srdce nášho ekonomického fungovania a je to kľúčová oblasť pre našu európsku ekonomickú obnovu. Dnes vieme, že je ovplyvnený nielen pandemickou situáciou, ale aj rýchlym rozvojom digitalizácie a našimi ambicióznymi cieľmi v oblasti životného prostredia. Som si istý ale, že máme šancu vyjsť z tejto krízy posilnení a priemysel môže hrať túto kľúčovú úlohu, keď budeme zdôrazňovať tri aspekty. Po prvé je to spoločný trh. Po druhé postavenie malých podnikov a po tretie rozvoj ľudských zdrojov. Čo sa týka spoločného trhu, musíme ho dokončiť najmä v oblasti služieb, a nielen implementovať Service Directive, ako to Komisia správne navrhuje, ale aj implementovať a liberalizovať všetky služby a mať rovnaké podmienky takisto pre spoločný digitálny trh. V oblasti malých podnikov potrebujeme zásadne zlepšiť prístup ku kapitálu, teda dokončiť kapitálovú úniu. Potrebujeme odbúravať prekážky administratívne, byrokratické. Na čo dôležitú úlohu bude hrať pozícia SME Envoy. A v neposlednom rade musíme zabezpečiť podporu kvality ľudských zdrojov. Týka sa to vzdelávania nielen pre podnikanie na školách, ale rozšírenia programov Erasmus Plus, Erasmus for Young Enterpreneurs. Som si istý, že keď budeme klásť dôraz na tieto aspekty, tak priemysel bude hrať úspešnú úlohu v ekonomickej obnove.
Vážená pani predsedajúca, v ostatných rokoch sme svedkami spochybňovania medzinárodných obchodných pravidiel. Je varovným signálom, že záujem určovať štandardy medzinárodného obchodovania prejavuje komunistická Čína, ktorá práve formalizuje obchodnú dohodu medzi pätnástimi krajinami.  Dúfam preto, že sa v decembri podarí upraviť obchodné vzťahy medzi EÚ a Spojeným kráľovstvom spoločnou dohodou. Rád by som, aby Rada nestrácala čas a s nástupom novej americkej administratívy obnovila aj obchodné rokovania medzi EÚ a USA. Komplexná dohoda ponad Atlantik vytvorí najsilnejší obchodný blok na svete, ktorý prinesie toľko potrebný rast a pracovné miesta aj do Európskej únie.
Vážená pani predsedajúca, problémom v Austrálii nie je samotný požiar, ten je dlhodobo súčasťou austrálskej prírody. Buš, lesy aj austrálske unikátne druhy sú mu prispôsobené. Problémom je veľkoplošný rozsah požiarov umožnený dvomi extrémne teplými a suchými rokmi. Priemerná letná teplota bola o štyri stupne vyššia ako normál. Až by sa pýtalo povedať: Vitajte v budúcnosti. V blízkej budúcnosti bude tento scenár bežný, požiare sa budú opakovať, ich rozsah, intenzita a frekvencia budú narastať. Ak nezačneme efektívne znižovať emisie uhlíka a do maximálne miery neumožníme prírode adaptovať sa na meniace podmienky, Austrália bude hrozným príkladom zlyhania hospodárskeho modelu nekompatibilného so životom na našej planéte. Pri náprave musí ísť o globálnu iniciatívu dôsledne transformovanú do národných politík. Nepodliehajme ilúzii, že nás sa to netýka, že Austrália je príliš vzdialená a exotická. Tento najmenší kontinent v tom, bohužiaľ, nezostane sám.
Obávam sa, že úplný zákaz predaja automobilov so spaľovacím motorom od roku 2035 by poškodil nielen automobilový priemysel, ale aj ľudí. Podobne, zamýšľané spoplatňovanie paliva na vykurovanie a cestnú dopravu by malo byť v istom prechodnom období obmedzené iba na administratívne a komerčné budovy a autobusy a nemalo by sa týkať súkromných osobných áut a vykurovania domácností.
Vážená pani predsedajúca, chudoba, strach, neistota, aj toto je súčasťou miliónov mladých ľudí v Európe.  Žijeme náročné časy. Pandémia Covidu-19, ale aj vojna priniesla obavy, strach či pocit izolácie. V Európe, ale aj na Slovensku, v mojej krajine, narastá počet mladých ľudí, ktorí majú extrémistické názory, stretávajú sa s otvorenou agresivitou, dokonca sme nedávno videli, ako mladý človek vraždil na Slovensku z nenávisti.  O to viac dnes mladí potrebujú našu podporu a pochopenie. Mladých ľudí musíme uistiť, že ich pohľady a názory sú pre nás veľmi dôležité. Mladí Európania musia cítiť našu podporu. Nesmieme podceniť budúcnosť mladých Európanov, pretože oni raz budú tí, ktorí budú rozhodovať o tom, aká Európa bude.
Vážená pani predsedajúca, zavedenie jednotných nabíjacích zariadení môže byť ďalším príkladom, ako Európska únia pomáha zlepšiť život a komfort našich občanov. Každý z nás sa už určite stretol s tým, že si nemohol nabiť svoje zariadenie, pretože nemal k dispozícii taký adaptér, ktorý by naň sedel. V nedávnej minulosti to bolo dokonca ešte oveľa horšie, pretože platilo, že  čo výrobca, alebo dokonca čo model výrobku, to iný druh nabíjacieho zariadenia. Okrem zjavného diskomfortu občanov to znamenalo a stále znamená aj tisíce ton zbytočného odpadu. Veľká väčšina výrobcov už ukázala, že im nerobí problém prispôsobiť sa štandardu mikro USB a vybaviť ním takmer všetky zariadenia. Stále sú to však niektorí silní hráči, ktorí to odmietajú, hoci neexistujú žiadne zjavné technické prekážky. Zavedenie jednotných nabíjacích zariadení by malo byť ďalším príkladom regulácie, ktorá neobmedzuje, ale pomáha slobode pohybu občanov, tovarov a služieb. Zvyšuje bezpečnosť a šetrí prostriedky. Preto ju potrebujeme zaviesť čo najskôr.
Pán predsedajúci, reforma smernice mala byť o reforme využívania biomasy na energetické účely, aby sme si pri márnej snahe o záchranu klímy pálením dreva nezničili naše lesy. Bolo potrebné obmedziť dotovanie spaľovania dreva a zakázať zarátavanie spaľovania dreva do obnoviteľných zdrojov energie. Taká bola pozícia výboru ENVI. Namiesto toho však máme kompromisný návrh, ktorý síce definuje primárnu biomasu, na ktorú nie je možné poberať dotácie, zároveň však uplatňuje obrovskú výnimku na primárnu biomasu, ktorá je vyťažená kalamitne, čo predstavuje viacej ako polovicu objemu dreva, na ktorú dotácie poberať môžeme. Takisto zvyšok primárnej dotácie zaradíme do podielu spotreby na základe rokov 2007 až 2022, ktorý nepoznáme a ktorý umožňuje navyšovať ťažbu dreva. Pre mňa je to, žiaľ, červená čiara. Červená čiara, za ktorú sa ubrala reforma, dobre myslená reforma pre obnoviteľné zdroje energie, ktorá uplatňuje viaceré dobré kroky pre vietor, slnko, geotermál, avšak otvára cestu pre európsky biomasaker, a to nehodlám podporiť.
Vážená pani predsedajúca, význam digitalizácie neustále rastie a s tým aj význam zariadení, ktoré denne používame. Či už sú to mobily, notebooky, alebo reproduktory. Všetci ich poznáme a všetci poznáme aj nabíjacie zariadenia, ktorých je neúrekom. Tieto zariadenia musia slúžiť a uľahčovať život ľuďom. Preto je veľmi dôležitý tento návrh a som rád, že som stál pri zrode tejto iniciatívy. Je dôležité, aby digitálne zariadenia slúžili ľuďom, aby zjednodušovali život ľuďom pri ich používaní. Je dôležité, aby sme znižovali náklady, je dôležité, aby sme zlepšovali ochranu životného prostredia, a to všetko zabezpečuje tento návrh. Ako vieme, dokážeme tým ušetriť viac než 11 tisíc ton elektronického odpadu ročne. Je dobrou správou, že rozsah tohto nariadenia sa týka aj notebookov, čo bol od začiatku návrh Európskeho parlamentu. Je dobrou správou, že už o dva roky budeme mať zjednotenú nabíjačku na type USB-C, a je dobrou správou, že každých päť rokov sa bude technologický vývoj prehodnocovať. Jednotná koncovka neznamená obmedzenie bezdrôtového nabíjania. Jednoznačne bezdrôtové nabíjanie je celosvetový trend a pôjde to dopredu, ale zároveň je, samozrejme, nám všetkým jasné, že potreba káblového pripojenia tu ešte nejaký čas bude. Preto je tento návrh potrebný a kľúčový najmä pre uľahčenie práce s výpočtovou technikou, ušetrenie prostriedkov a, samozrejme, zlepšenie ochrany životného prostredia. Dámy a páni, som si istý, že práve týmto opatrením zadávame celosvetový trend. Ďakujem všetkým za podporu tejto iniciatívy.
Vážená pani predsedajúca, z toho, čo tu počúvam, má vyslovene až mrazí. Vy fakt chcete vojnu s Ruskom? Pretože presne k tomu táto konfliktná politika smeruje. Žiadate od Ruskej federácie, aby stiahla svoju vlastnú armádu zo svojich vlastných hraníc. Povedzte mi, kam majú ísť. Veď oni sú na svojom vlastnom území. Americká armáda je osemtisíc kilometrov ďaleko od Washingtonu, tak mi, prosím vás, povedzte, kto tu provokuje koho, kto tu provokuje koho? Američania tvrdia, že Rusov treba nejakým spôsobom zatlačiť, pretože sú hrozbou, že pripravujú inváziu. To počúvame posledných sedem rokov. To sme počúvali pri Iraku, že Saddám má zbrane hromadného ničenia. A kde boli? Nakoniec sa ukázalo, že to bolo obyčajné klamstvo, obyčajná lož na ďalší americký útok. Tieto provokácie, ktoré sa tu predvádzajú, sú naozaj čisté bláznovstvo. Veď vy si neuvedomujete, že toto všetko môže reálne viesť k vojne? K reálnej vojne, kde budú zomierať ľudia aj na území strednej Európy a kde sa aj my Slováci budeme musieť starať o obete pokryté krvou? To je na hlavu, prepáčte.
Pán predsedajúci, malé a stredné podniky tvoria najviac pracovných miest a sú chrbtovou kosťou európskej ekonomiky. Ako ukázal nedávny prieskum SME Europe, mnohé z nich čelia existenčným ťažkostiam. Potrebujú zásadne zlepšiť prístup k finančným zdrojom a odbúrať existujúce byrokratické bariéry. Mnohé z nich sa potýkajú aj s problémami, ktoré nie sú spojené s európskou reguláciou, ale s interpretáciou európskych predpisov na národnej úrovni. Takzvaný gold plating výrazne znižuje konkurencieschopnosť týchto dôležitých tvorcov pracovných miest. Vítam teda diskusiu, ktorá chce zredukovať byrokraciu v duchu princípu one in one out, ale je dôležité pozrieť sa aj na implementáciu týchto predpisov. Teda Európska komisia by sa nemala starať len o európsky právny rámec na európskej úrovni, ale som presvedčený, že by mala aj sledovať implementáciu týchto predpisov na národnej úrovni. Oceňujem zriadenie pozície SME Envoy a verím že pozícia, po ktorej sme dlho volali, bude spolupracovať s nami v Európskom parlamente s cieľom zlepšiť pozíciu malých podnikov. 24 miliónov malých a stredných podnikov si zaslúži pozornosť nielen z hľadiska zníženia regulácie, ale aj z hľadiska reálnej podpory v súčasnej situácii, keď prežili len vďaka svojej inovatívnosti. Táto európska regulácia nesmie byť brzdou, ale naopak pomáhať by mala pri akcelerácii rozvoja malých podnikov.
Vážená pani predsedajúca, napriek tomu, že Európska komisia má v poradí už druhú desaťročnú stratégiu, napriek tomu, že posielame miliardy členským štátom na zlepšenie situácie Rómov, napriek tomu, že aj členské štáty majú svoje vlastné stratégie inklúzie Rómov, už po niekoľkýkrát v tomto parlamente hovorím: nestačí to. Prestaňte sa, prosím, všetci skrývať za deklarácie, stratégie či sľuby. Lebo dnešný život miliónov Rómov v Európe je často horší ako životy tých, ktorí žijú v treťom svete. Choďte sa, prosím, pozrieť, do ktoréhokoľvek geta alebo osady na Slovensku, v Maďarsku, v Rumunsku či Bulharsku a zistíte, že stav je naozaj šokujúci. Napriek miliardám, stratégiám či plánom, deti žijú v Európe bez vody, bez vzdelania, ich rodičia často bez práce, jednoducho bez budúcnosti. Dokedy, prosím, vážené kolegyne, vážení kolegovia, máme toto akceptovať? Dokedy sa máme prizerať, že v mnohých európskych krajinách chýba na úrovni miest a obcí politická vôľa postaviť vodovod, kanalizáciu, cestu, škôlku či školu? Dokedy nám budú stačiť stratégie bez reálnych výsledkov? Nestačí mať len prázdne slová. Potrebujeme páky na tých, ktorí odmietajú v členských krajinách niesť zodpovednosť a priniesť dôstojný život aj do najchudobnejších osád v Európe. Je neakceptovateľné, že mnohé samosprávy využívajú európske zdroje na čokoľvek, no na rómske osady a getá peniaze nechcú. Žiadam všetky európske inštitúcie, ale aj členské krajiny, prestaňte, prosím, rozprávať a začnite konať. Majte na pamäti, že aj rómske deti rovnako ako ostatné deti v Európskej únii majú právo plniť si svoje sny. Aj tieto rómske deti majú právo plniť si svoje sny. A je našou povinnosťou, psou povinnosťou každého z nás, či už na úrovni Európskej únie, alebo na úrovni členských štátov, aby sme začali konať, a nielen rozprávať.
Pre mňa je to predovšetkým skutočnosť, že rómske deti nemajú rovnakú šancu na plnohodnotné vzdelanie. Že viaceré členské štáty rezignovali na spoľahlivý právny štát, ktorý je odolný voči populistickým politickým zmenám a slúži ľuďom. Sme tiež svedkami, dámy a páni, veľkej spoločenskej zmeny v spôsobe, ako sa šíria správy a informácie online. A zatiaľ sme, žiaľ, nenašli dostatočne dobré odpovede, ako chrániť európskych občanov pred lžami, polopravdami a organizovanými dezinformačnými kampaňami. Oproti iným rokom sa v správe častejšie objavuje aj moja členská krajina, Slovensko. Je to zlá správa z dvoch dôvodov. Tým prvým je samotná príčina. Neustále a opakované snahy o okliešťovanie práv žien, ktoré zatiaľ neboli schválené len s veľkou dávkou šťastia. Druhá zlá správa je kontext, v akom dochádza k útokom na práva žien. Na Slovensku, dámy a páni, existuje dlhé roky v otázke práv žien spoločenská dohoda, široký kompromis. A ide o funkčný kompromis, čo je zrejmé z toho, že dlhodobo dochádza v krajine k poklesu interrupcií. Aj napriek tomu existujú na Slovensku aj inde v Európe politické sily, ktoré spoločenský konflikt potrebujú a nedokážu bez neho existovať. Vytvárajú vášne napriek tomu, že si väčšina obyvateľstva nimi navrhované zmeny nepraje. Nebezpečný podrývači základných práv žijú z vyvolávania konfliktu, lebo iný politický program im chýba. Správa, ktorú tento týždeň schvaľujeme, prichádza v čase, keď Európa žije vojnou v susednej krajine. A v čase, keď nás čaká naozaj ťažké obdobie. Máme na to početné dôkazy, že existuje agresor, Rusko, ktoré len čaká na vedomky či nevedomky aktívnych politikov, ktorí radi vymenia silnú a jednotnú spoločnosť za vlastný zisk vo voľbách. Dámy a páni, nedovoľme im to! Usilujeme o ochranu základných práv, usilujme o pravdu, usilujme o európsku súdržnosť pri ochrane našich hodnôt.
Pán predsedajúci, demokraciu na celom svete dnes ohrozuje aj nenávisť, porušovanie ľudských práv, ale aj korupcia. Korupcia je rakovinou spoločnosti. Napriek tomu, že proti nej otvorene mnohí vystupujeme a bojujeme, tak stále sa šíri vo viacerých častiach sveta. Dôvera ľudí v demokraciu a právny štát sa stráca v mnohých častiach Európy, ale aj sveta. V spoločnosti sa šíri nenávisť, šíria ju dokonca aj samotní politici. Medzi ľuďmi sa šíri nenávisť ako vírus, a to najmä kvôli sociálnym platformám. Nenávisť, povedzme si na rovinu, že nenávisť v online priestore nemáme absolútne pod kontrolou tak v Európskej únii, ale aj v iných častiach sveta. Nenávistné prejavy sa stali bežným štandardom, dokonca aj politikov. A vojna na Blízkom východe dnes zavŕšila antisemitizmus a nenávisť voči moslimom. Extrémizmus a neofašizmus naberajú na sile. Na jednej strane, dámy a páni, obraz humanity. Prijímame rezolúcie voči krajinám za porušovanie práv žien, LGBT či novinárskej slobody. Na druhej strane v mnohých krajinách sveta tolerujeme vyčleňovanie, odsudzovanie, segregáciu, dokonca aj detí. Napríklad rómskych detí za ich farbu pleti, za ich etnicitu či za ich chudobu. Chudoba, nenávisť, diskriminácia, ale aj korupcia sú zlo, s ktorým sa musia vysporiadať všetci. Tak my tu v Európskej únii, ako aj mnohé krajiny sveta.
Pani predsedajúca, ako keby sme počúvali zase rozprávky, rozprávky o zlom vlkovi, ktorý zožral babičku, a preto ho treba zabiť. Pritom realita je úplne iná. Vlky pomáhajú dokonca farmárom, pretože bránia šíreniu afrického moru ošípaných. Vlky pomáhajú farmárom tým, že znižujú stavy raticovej zveri, ktorá spôsobila na Slovensku násobne vyššie škody farmárom ako vlky samotné. Musíme naučiť spoluužívať, musíme naučiť farmárov, ako sa vedia vlkom brániť. Slovenský čuvač, obyčajný pes, dokáže ochrániť stáda pred akýmkoľvek vlkom. Robme s prírodou a nenechajme sa uniesť tým, že potrebujeme zase bezhlavo strieľať. Mechanizmy na to, ako riešiť problémové vlky máme, na to nepotrebuje žiadnu zmenu. Tieto mechanizmy ochránia ako hospodárske zvieratá, tak poníky. Európa potrebuje žiť s prírodou a riešenia pre našu budúcnosť sú v spolupráci s prírodou, nie v strieľaní.